Anders Fogh Rasmussen (V), 2009-02-25:
I går fremlagde regeringen et udspil til en omfattende skattereform.
Det er et udspil, som bygger på, at en aftale om en skattereform også skal indeholde en aftale om et fortsat fast og robust skattestop.
Hvorfor er det så vigtigt med et skattestop?
Ja, for det første er Danmark det hårdest beskattede land i verden, og derfor skal vi ikke have højere skatter i Danmark.
De skal holdes i ro, og hvis der er plads til det, bør de faktisk sættes ned.
Derfor er det vigtigt med et skattestop, fordi skattestoppet beskytter mod en stigning i den samlede beskatning.
For det andet har vi brug for skattestoppet for at skabe tryghed i familierne.
Familierne skal vide, hvad de har at disponere over.
Det skal ikke være sådan, som det var i perioden fra 1993 til 2001 under den daværende socialdemokratisk ledede regering, at der blev indført en ny eller forhøjet en gammel skat i gennemsnit en gang om måneden.
For det tredje har vi brug for et skattestop for at skabe tillid i virksomhederne, så de tør disponere, så de tør investere og dermed skabe nye arbejdspladser.
Det skal ikke være sådan, som det var i perioden fra 1993 til 2001, hvor hver ny finanslov indeholdt nye milliardstore byrder for erhvervslivet, som gjorde det usikkert, på hvilket grundlag man turde investere og disponere og skabe nye job. For det fjerde må man sige, at i den nuværende finansielle og økonomiske krise er der ekstra stærkt behov for et robust skattestop.
Der er et usikkert boligmarked, som gør, at der skal være et skattestop, så boligejerne ved, hvor de står.
Der er svigtende indtjening på eksportmarkederne, og det gør det ekstra nødvendigt, at virksomhederne ved, hvad de har at disponere efter, så de ikke bliver udsat for overraskende nye skattebyrder, hver gang der kommer en finanslov.
Derfor er der brug for et skattestop, og der er ekstra meget brug for det netop i den nuværende situation.
Endelig for det femte er et skattestop en effektiv bremse på det, jeg ville kalde de skattekreative typer.
Der beskytter skattestoppet imod den slags skattekreativitet.
Skattestoppet tvinger den enkelte politiker til at overveje, om det, man kommer med, ikke kan finansieres ved at finde besparelser andre steder i stedet for bare at vælte nye skattebyrder over på befolkningen.
På den måde fremtvinger skattestoppet i virkeligheden en politisk nytænkning, som vi i allerhøjeste grad har brug for.
Af de fem grunde er det nødvendigt med et fortsat fast og robust skattestop.
Jeg forstår, at Socialistisk Folkeparti og Socialdemokraterne her for kort tid siden har forladt skatteforhandlingerne i fornærmelse over de krav, som regeringen har stillet om, at vi fortsat skal have et robust skattestop.
For mig viser det to ting.
Det trækker linjerne klart op i dansk politik: På den ene side har vi en regering, som nu gennemfører en nødvendig reform, så det bedre kan betale sig at arbejde.
Når den er gennemført, viderefører vi et fast og robust skattestop, så folk ved, hvor de står, så der er tryghed og tillid i familier og virksomheder.
Og på den andet side har vi en opposition, som ikke engang vil love at overholde den aftale, de eventuelt kunne indgå med regeringen, men insisterer på at have fuld frihed til at sætte skatterne i vejret.